b'\n_START_ARTICLE_\nVeiveriai\n_START_SECTION_\nAjalugu\n_START_PARAGRAPH_\nAsula rajati XVIII sajandi esimesel poolel, kirjalikes allikates mainitakse seda esmakordselt aastal 1744. Aastal 1782 p\xc3\xbcstitati sinna kabel, aga aastal 1818 ehitas Auk\xc5\xa1toji Freda m\xc3\xb5isa omanik J\xc3\xb3zef Godlewski sinna esimese kiriku, \xc3\xbchtlasi hakkas seal tegutsema ka kihelkonnakool. Umbkaudu samal ajal rajati sinna ka hobupostijaam. Algselt oli sealne kirik Zapy\xc5\xa1kise kiriku abikirikuks, Veiveriaisse rajati omaette kihelkond alles aastal 1846._NEWLINE_P\xc3\xa4rast Peterburist K\xc3\xb6nigsbergi viiva raudtee valmimist kaotas sealne hobupostijaam oma t\xc3\xa4htsuse ja aastal 1866 hakkas selle ruumides tegutsema \xc3\xb5petajate seminar (aastani 1872 olid need k\xc3\xbcll ametlikult vaid \xc3\xb5petajate kursused). Aastal 1905 toimusid selle juures miitingud, kus n\xc3\xb5uti, et \xc3\xb5ppet\xc3\xb6\xc3\xb6 hakkaks toimuma leedu keeles. Aastal 1915 seminar suleti, t\xc3\xa4nap\xc3\xa4eval tegutseb samas hoones kohalik muusikakool._NEWLINE_Aastal 1935 osalesid asula elanikud suures Suvalkijat haaranud streigis, streigi m\xc3\xa4lestuseks on asulas m\xc3\xa4lestussammas. Teise maailmas\xc3\xb5ja j\xc3\xa4rel tegutsesid alevi \xc3\xbcmbruskonnas Leedu metsavennad, ka nende m\xc3\xa4lestuseks on Veiveriai l\xc3\xa4histele Skausmase k\xc3\xbcnkale p\xc3\xbcstitatud m\xc3\xa4lestusm\xc3\xa4rk. N\xc3\xb5ukogude ajal oli Veiveriai kohaliku kolhoosi keskasulaks.'